CELEX: 
Language: ro
Date: 2019-06-24 00:00:00
Title: REGULAMENTUL DELEGAT (UE) …/… AL COMISIEI de completare a Regulamentului (UE) 2017/625 al Parlamentului European și al Comisiei cu privire la condițiile de monitorizare a transportului și a sosirii transporturilor de anumite mărfuri de la punctul de control la sosirea la frontieră la unitatea de la locul de destinație din Uniune

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) 2017/625 privind controalele oficiale (denumit în continuare „RCO”) stabilește cadrul pentru controalele oficiale și alte activități oficiale cu scopul de a verifica aplicarea corectă a legislației Uniunii privind lanțul agroalimentar. Acestea includ controalele oficiale efectuate asupra animalelor și mărfurilor care intră în Uniune din țări terțe.
            
            
               Scopul proiectului de regulament delegat al Comisiei este de a stabili condițiile de monitorizare a transportului și a sosirii transporturilor de anumite animale și mărfuri de la punctul de control la sosire la frontieră la unitatea de la locul de destinație din Uniune. 
            
            
               Pentru a se asigura că transporturile ajung la destinație, este necesar să se stabilească termenul până la care un transport trebuie să ajungă la locul de destinație, precum și cerințele și termenele pentru schimbul de informații între operatorii și autoritățile competente implicate.
            
            
               2.CONSULTĂRI PREALABILE ADOPTĂRII ACTULUI
            
            
               Grupul de experți al Comisiei pentru „controale oficiale” (E00911) a fost consultat de mai multe ori și au avut loc mai multe reuniuni cu părțile interesate relevante.
            
            
               Discuțiile informale au contribuit la pregătirea unui proiect care nu prezintă probleme controversate.
            
            
               Posibilitatea oferită prin intermediul site-ului de internet al Comisiei (
               
                  https://ec.europa.eu/info/law/better-regulation/have-your-say_en
               
               ) de a transmite opinii ale publicului cu privire la proiectul de regulament delegat nu a condus la nicio observație din partea cetățenilor.
            
            
               3.ELEMENTELE JURIDICE ALE ACTULUI DELEGAT
            
            
               Proiectul de regulament delegat al Comisiei se bazează pe Regulamentul (UE) 2017/625, în special articolul 77 alineatul (2).
            
            
               REGULAMENTUL DELEGAT (UE) …/… AL COMISIEI
            
            
               din 24.6.2019
            
            
               de completare a Regulamentului (UE) 2017/625 al Parlamentului European și al Comisiei cu privire la condițiile de monitorizare a transportului și a sosirii transporturilor de anumite mărfuri de la punctul de control la sosirea la frontieră la unitatea de la locul de destinație din Uniune
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale)
                  1
               , în special articolul 77 alineatul (2), 
            
            
               întrucât:
            
         
         
            
               (1)Regulamentul (UE) 2017/625 stabilește norme privind efectuarea controalelor oficiale de către autoritățile competente ale statelor membre asupra mărfurilor care intră în Uniune în vederea verificării conformității cu legislația Uniunii privind lanțul agroalimentar.
            
            
               (2)Articolul 47 alineatul (1) litera (b) din Regulamentul (UE) 2017/625 specifică categoriile de mărfuri care trebuie să facă obiectul unor controale oficiale la postul de inspecție la frontieră la prima sosire în Uniune. Aceste mărfuri includ produse de origine animală, produse germinale, subproduse de origine animală și produse alimentare care conțin atât produse de origine vegetală, cât și produse prelucrate de origine animală (produse compuse).
            
            
               (3)Atunci când transporturile de anumite mărfuri menționate la articolul 47 alineatul (1) litera (b) din Regulamentul (UE) 2017/625 sunt importate în Uniune, în anumite cazuri, legislația Uniunii prevede că transportul lor de la punctul de inspecție la sosirea la frontieră la unitatea de la locul de destinație și sosirea acestora la locul de destinație în Uniune trebuie monitorizate pentru a preveni orice riscuri pentru sănătatea publică și animală.
            
            
               (4)Directiva 97/78/CE a Consiliului
                  2
                stabilește normele de reglementare a organizării controalelor veterinare pentru produsele care provin din țări terțe și sunt introduse în Uniune, precum și condițiile de transport al produselor care urmează să fie monitorizate în temeiul legislației Uniunii de la punctul de control la sosirea la frontieră la unitatea de la locul de destinație. Aceste norme prevăd, printre altele, că transporturile de astfel de produse trebuie expediate de la punctul de control la sosirea la frontieră la unitatea de la locul de destinație, sub supravegherea autorității competente, în vehicule etanșe sau în containere sigilate de autoritatea competentă.
            
            
               (5)În plus, pentru anumite subproduse de origine animală care nu sunt destinate consumului uman, Regulamentul (UE) nr. 142/2011 al Comisiei
                  3
                prevede efectuarea transporturilor de astfel de subproduse în conformitate cu normele prevăzute în Directiva 97/78/CE. Aceste subproduse de origine animală includ sânge și produse din sânge, hrană pentru animale de companie, alta decât hrana neprelucrată pentru animale de companie, grăsimi topite importate în afara lanțului alimentar animal pentru animalele de fermă, coarne și produse din coarne, exceptând făina din coarne, și copite și produse din copite, exceptând făina din copite, destinate producției de îngrășăminte organice sau de amelioratori de sol.
            
            
               (6)Dreptul Uniunii prevede, de asemenea, monitorizarea transporturilor de vânat sălbatic cu blană în conformitate cu normele de efectuare a controalelor oficiale specifice prevăzute în conformitate cu articolul 77 alineatul (1) litera (b) din Regulamentul (UE) 2017/625 și în conformitate cu normele privind condițiile de sănătate publică suplimentare pentru produsele de origine animală și produsele alimentare care conțin atât produse de origine vegetală, cât și produse prelucrate de origine animală („produse compuse”) originare din Uniune și care se întorc în Uniune după ce li s-a refuzat intrarea într-o țară terță, stabilite în conformitate cu articolul 77 alineatul (1) litera (h) din Regulamentul (UE) 2017/625.
            
            
               (7)Directiva 97/78/CE a fost abrogată prin Regulamentul (UE) 2017/625 cu efect de la 14 decembrie 2019. Prin urmare, este necesar să se stabilească norme privind monitorizarea transportului și sosirea transporturilor de anumite mărfuri menționate la articolul 47 alineatul (1) litera (b) din Regulamentul (UE) 2017/625 de la punctul de control la sosirea la frontieră la unitatea de la locul de destinație. Aceste norme ar trebui să se aplice în cazul în care este necesar ca transportul de la punctul de control la sosirea la frontieră la unitatea de la locul de destinație din Uniune și sosirea la unitatea de destinație să fie monitorizate în conformitate cu legislația Uniunii.
            
            
               (8)Pentru a asigura monitorizarea eficientă a transportului și a sosirii transporturilor de la punctul de control la sosirea la frontieră până la sosirea la unitatea de la locul de destinație, mărfurile ar trebui să fie transportate direct la unitatea de la locul de destinație indicat în documentul sanitar comun de intrare (DSCI).
            
            
               (9)Pentru a preveni orice riscuri pentru sănătatea animală și pentru sănătatea publică, ar trebui monitorizată sosirea mărfurilor în unitatea de la locul de destinație indicat în DSCI („locul de destinație”). Autoritatea competentă de la punctul de control la sosirea la frontieră ar trebui să transmită autorității competente responsabile de efectuarea controalelor oficiale la unitatea de la locul de destinație că mărfurile au părăsit punctul de control la frontieră și că sunt pe drum spre unitatea de la locul de destinație indicat în DSCI. Dacă mărfurile nu ajung la unitatea de la locul de destinație, autoritatea competentă de la punctul de control la sosirea la frontieră și autoritatea competentă care răspunde de unitate la locul de destinație ar trebui să inițieze măsuri subsecvente corespunzătoare în conformitate cu Regulamentul (UE) 2017/625 în ceea ce privește operatorul responsabil de transport.
            
            
               (10)Dispozițiile prezentului regulament ar trebui să se aplice fără a aduce atingere dispozițiilor relevante din Regulamentul (UE) nr. 952/2013 al Parlamentului European și al Consiliului
                  4
                privind supravegherea vamală.
            
            
               (11)Regulamentul (CEE, EURATOM) nr. 1182/71 al Consiliului
                  5
                stabilește normele generale aplicabile termenelor, datelor și expirării termenelor pentru a se asigura aplicarea uniformă a dreptului Uniunii . Prin urmare, normele stabilite în regulamentul respectiv ar trebui să fie luate în considerare pentru calcularea termenelor prevăzute în prezentul regulament. 
            
            
               (12)Regulamentul (UE) 2017/625 se aplică de la 14 decembrie 2019. Prin urmare, normele prevăzute în prezentul regulament ar trebui să se aplice, de asemenea, de la data respectivă,
            
            
               ADOPTĂ PREZENTUL REGULAMENT:
            
            
               Articolul 1
               Obiect și domeniu de aplicare
            
            
               Prezentul regulament stabilește norme pentru monitorizarea transportului și a sosirii transporturilor de mărfuri menționate la articolul 47 alineatul (1) litera (b) din Regulamentul (UE) 2017/625, care sunt destinate introducerii pe piața Uniunii, în cazul în care transportul acestor mărfuri de la punctul de inspecție la frontieră de sosire la unitatea de la locul de destinație din Uniune trebuie să fie monitorizat în conformitate cu legislația Uniunii (denumit în continuare „transportul”).
            
            
               Articolul 2
               Condiții de monitorizare a expedierii de transporturi de la punctul de control la frontiera de sosire în Uniune până la unitatea de la locul de destinație
            
            
               1.Autoritatea competentă de la punctul de control la sosirea la frontieră din Uniune autorizează transportul până la unitatea de la locul de destinație indicat în documentul sanitar comun de intrare menționat la articolul 56 din Regulamentul (UE) nr. 2017/625 ( DSCI) numai dacă rezultatul controalelor sale oficiale la punctul de control la sosirea la frontieră este favorabil. 
            
            
               2.Transportul pentru care s-a acordat o autorizație în conformitate cu alineatul (1) trebuie să fie:
            
            
               (a)sigilat de către autoritatea competentă de la punctul de control la sosirea la frontieră; 
            
            
               (b)transportat fără a fi descărcat sau divizat; 
            
         
         
            
               (c)transportat direct la unitatea de la locul de destinație indicată în DSCI. 
            
            
               3.Autoritatea competentă de la punctul de inspecție la sosirea la frontieră notifică, imediat după autorizare, prin intermediul sistemului de gestionare a informațiilor pentru controalele oficiale menționat la articolul 131 din Regulamentul (UE) 2017/625 („IMSOC”), autoritatea competentă responsabilă de efectuarea controalelor oficiale în unitatea de la locul de destinație indicat în DSCI („locul de destinație”) care, în urma controalelor oficiale efectuate la punctul de control la sosirea la frontieră, a autorizat transportul până la unitatea de la locul de destinație. 
            
            
               Articolul 3
               Condiții de monitorizare a sosirii transporturilor la locul de destinație 
            
            
               1.Operatorul responsabil de unitatea de la locul de destinație informează, în termen de o zi de la sosirea transportului, autoritatea competentă responsabilă de efectuarea controalelor oficiale în unitatea de la locul de destinație cu privire la sosirea lotului la unitatea respectivă. 
            
            
               2.Autoritatea competentă responsabilă cu efectuarea controalelor oficiale la locul de destinație notifică, prin intermediul sistemului IMSOC, autoritatea competentă de la punctul de control la sosirea la frontieră, primirea informațiilor menționate la alineatul (1) prin completarea părții III din DSCI. 
            
            
               3.Autoritatea competentă responsabilă de efectuarea controalelor oficiale la unitatea de la locul de destinație efectuează controale oficiale în respectiva unitate pentru a se asigura că transporturile au ajuns la unitatea de la locul de destinație, în special prin verificarea înregistrărilor de intrare de la unitatea respectivă. 
            
            
               4.În cazul în care autoritatea competentă de la punctul de control la sosirea la frontieră nu a fost notificată cu privire la sosirea lotului la unitatea de la locul de destinație de către autoritatea competentă responsabilă de efectuarea controalelor oficiale în unitatea de la locul de destinație, în conformitate cu alineatul (2), în termen de 15 zile de la data la care a fost autorizat deplasarea transportului în conformitate cu articolul 2 alineatul (1), autoritățile competente efectuează investigații suplimentare pentru a stabili locația efectivă a transportului. 
            
            
               5.În cazul în care transportul, în urma investigațiilor menționate la alineatul (4), nu ajunge la unitatea de la locul de destinație, autoritatea competentă de la punctul de control la sosirea la frontieră și autoritatea competentă responsabilă cu efectuarea controalelor oficiale la unitatea respectivă iau orice măsură de executare pe care o consideră adecvată împotriva operatorului responsabil de transport în conformitate cu articolele 138 și 139 din Regulamentul (UE) 2017/625. 
            
            
               Articolul 4
               Intrare în vigoare și data aplicării
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Se aplică de la 14 decembrie 2019.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 24.6.2019
            
            
               
                     Pentru Comisie
               
               
                     Preşedintele
                     Jean-Claude JUNCKER
               
               
            
         
         
            
                  
                     (1)
                  
                        JO L 95, 7.4.2017, p. 1. 
               
               
                  
                     (2)
                  
                        Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (JO L 24, 30.1.1998, p. 9).
               
               
                  
                     (3)
                  
                        Regulamentul (UE) nr. 142/2011 al Comisiei din 25 februarie 2011 de punere în aplicare a Regulamentului (CE) nr. 1069/2009 al Parlamentului European și al Consiliului de stabilire a unor norme sanitare privind subprodusele de origine animală și produsele derivate care nu sunt destinate consumului uman și de punere în aplicare a Directivei 97/78/CE a Consiliului în ceea ce privește anumite probe și produse care sunt scutite de la controalele sanitar-veterinare la frontieră în conformitate cu directiva menționată (JO L 54, 26.2.2011, p. 1).
               
               
                  
                     (4)
                  
                        Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (reformat) (JO L 269, 10.10.2013, p. 1).
               
               
                  
                     (5)
                  
                        Regulamentul (CEE, EURATOM) nr. 1182/71 al Consiliului din 3 iunie 1971 privind stabilirea regulilor care se aplică termenelor, datelor și expirării termenelor (JO L 124, 8.6.71, p. 1).